Гуапагъэрэ дэрэжэгъуэрэ
Мэкъуауэгъуэм и 1-р Сабийхэр хъумэным и дунейпсо махуэщ. Абы ирихьэлIэу Урысей МВД-м Налшык къалэм щыIэ и управленэм Къэрал киноконцерт гъэлъэгъуапIэм щригъэкIуэкIащ «Сабийхэрщ ди къэкIуэнур» псапащIэ Iуэхугъуэ.
Полицэм и генерал-майор Васильев Сергей фIыщIэ тхылърэ саугъэтрэ ирет «Нэмыс» балигъ мыхъуахэм я социально-реабилитацэ центрым и унафэщI Къардэн Адэлбий.
Концерт залым щызэхуэсат псапащIэ Iуэхур зыхуэгъэпса сабий зеиншэхэр, унагъуэ хуэмыщIахэм щапI цIыкIухэр, зи къалэн зыгъэзащIэу хэкIуэда хабзэхъумэхэм я бынхэр, республикэм и интернатхэм я гъэсэн 300-м щIигъу. Шар зэмыфэгъухэр, хьэпшып гъэщIэгъуэн цIыкIухэр зыIэщIалъхьа, пэшым щитIысыкIа хьэщIэхэм уащыхэплъэкIэ, я нэгум кърих дэрэжэгъуэмрэ гукъыдэжымрэ гу лъумытэнкIэ Iэмал иIэтэкъым. КъызэгъэпэщакIуэхэм ахэр къыщIрагъэблэгъари дэрэжэгъуэрэ гухэхъуэрэ, гуапагъэрэ IэфIыгъэрэ зыхрагъэщIэн щхьэкIэщ.
— Дэ, балигъхэм, тхузэфIэкI псори длэжьынущ гуапагъэрэ гулъытэкIэ фи гъащIэр гъэнщIауэ фыкъэтэджын папщIэ. Сыт хуэдэ гугъуехьми фыщымышынэу япэкIэ фыкIуатэ, адрейхэм щапхъэ фахуэхъу, — захуигъэзащ абыхэм пшыхьыр къызэIузыха полицэм и Налшык къалэ УМВД-м и 1-нэ къудамэм балигъ мыхъуахэм я IуэхухэмкIэ и IэнатIэм и унафэщI, полицэм и подполковник КIуэкIуэ Маринэ.
АдэкIэ утыкум кърагъэблэгъащ къэрал кIуэцI IуэхухэмкIэ министру КъБР-м щыIэ, полицэм и генерал-майор Васильев Сергей.
— КъэкIуэнур зейр фэращ, фызыпэплъэ гъэмахуэ зыгъэпсэхугъуэр гъэщIэгъуэну, дахэу ефхьэкIыну си гуапэщ, — сабийхэм псалъэ гуапэкIэ захуигъэзащ министрым. ФIыщIэ яхуищIащ гъащIэм и щытыкIэ гугъум къихута сабийхэм ядэлажьэ, абыхэм я гурыгъу-гурыщIэхэр зыхэзыщIэ егъэджакIуэ-гъэсакIуэхэм. — Фи лэжьыгъэ мытыншыр хьэлэлу зэрефхьэкIым папщIэ пщIэшхуэ фхуэфащэщ, ди сабийхэр мамыру, насыпыфIэу псэун папщIэ тхузэфIэкI къэдгъэнэнукъым.
Сабиигъуэр хъумэным, къытщIэхъуэ щIэблэр хэкупсэу гъэсэным хуэунэтIауэ къэрал кIуэцI IуэхухэмкIэ органхэм жыджэру зэрадэлажьэм папщIэ КъБР-м щыIэ МВД-м и фIыщIэ тхылъхэмрэ саугъэтхэмрэ абы яритащ сабийхэр щапI социальнэ IуэхущIапIэ зыбжанэм я унафэщIхэм.
ИпэжыпIэкIэ IэфIыгъэрэ гуапагъэрэ хуэныкъуэ сабийхэм сыт щыгъуи гулъытэ яхуэзыщI МВД-м фIыщIэ къыхуищIащ Нартан къуажэм дэт, сабий зеиншэхэмрэ адэ-анэм я нэIэм щIэмыту къэна сабийхэмрэ щапI школ-интернат №5-м и унафэщI Алишанов АлисулътIан. «Фэ фщIэр мыхьэнэ, пщIэ зиIэ Iуэхугъуэ дахэщ»,- къыхигъэщащ абы.
ПсапащIэ зэхыхьэм кърихьэлIа къулыкъущIэхэм ящыщщ КъБР-м и Парламентым щIалэгъуалэм я IуэхухэмкIэ, жылагъуэ зэгухьэныгъэхэмрэ хъыбарегъащIэ IуэхущIапIэхэмкIэ и комитетым и унафэщI Хьэщхъуэжь Татьянэ.
Урысей Федерацэм Налшык къалэм щыIэ и УВД-м и унафэщI, полицэм и полковник ДыщэкI Назир къызэхуэсахэм я гукъыдэжыр къэзыIэта творческэ гуп цIэрыIуэхэм фIыщIэ яхуищIащ, дипломхэр, удз гъэгъахэмрэ IэфIыкIэхэмрэ яритащ.
Полицэм и лэжьакIуэхэм кърагъэблэгъа сабийхэр гуапэуи ирагъэжьэжащ — ахэр щыщIэкIыжым псы IэфIрэ морожнэрэ хуагуэшащ.
УАРДЭ Жантинэ.
Сурэтхэр Мамий Руслан трихащ.
